สวยแต่รูป (ยัง)จูบไม่หอมโมนิก้าและทีมงาน
*เพิ่งเม้าท์ถึง "หัวทองจัดเต็ม" ไปหยกๆ ล่าสุดโผล่เก็บหุ้นเข้าพอร์ตอีกกว่า 4.54 พันล้านบาท รวมกันเฉพาะแค่เดือนกรกฎาคม ฝรั่งหัวทองซื้อไปทั้งสิ้น 1.41 หมื่นล้านบาท พร้อมกับทำให้ดัชนีสามารถยืนได้อย่างแข็งแกร่ง แถมยังขึ้นไปทดสอบแนวต้าน 1,480 จุดได้อีกเป็นบางจังหวะ ก่อนจะปิดที่ 1,477.61 จุด บวกไป 2.69 จุด ด้วยมูลค่า 7.61 หมื่นล้านบาท "โมนิก้า" ถือเป็นจังหวะขาขึ้นและเชื่อว่า 1,500 จุด อยู่ไม่ไกลเกินเอื้อมนะเจ้าคะ
14 ก.ค. 2559

*เพิ่งเม้าท์ถึง “หัวทองจัดเต็ม” ไปหยกๆ ล่าสุดโผล่เก็บหุ้นเข้าพอร์ตอีกกว่า 4.54 พันล้านบาท รวมกันเฉพาะแค่เดือนกรกฎาคม ฝรั่งหัวทองซื้อไปทั้งสิ้น 1.41 หมื่นล้านบาท พร้อมกับทำให้ดัชนีสามารถยืนได้อย่างแข็งแกร่ง แถมยังขึ้นไปทดสอบแนวต้าน 1,480 จุดได้อีกเป็นบางจังหวะ ก่อนจะปิดที่ 1,477.61 จุด บวกไป 2.69 จุด ด้วยมูลค่า 7.61 หมื่นล้านบาท “โมนิก้า” ถือเป็นจังหวะขาขึ้นและเชื่อว่า 1,500 จุด อยู่ไม่ไกลเกินเอื้อมนะเจ้าคะ
*เนื่องจากการปรับตัวขึ้นของดัชนีรอบนี้ขึ้นอยู่กับแรงซื้อจากนักลงทุนต่างชาติล้วนๆ จากมาตรการทางการเงินที่หลายธนาคารกลางในเมืองนอกเมืองนาเตรียมการจะปรับลดดอกเบี้ยเพื่อรองรับ BREXIT “โมนิก้า” จึงอยากเตือนมิตรรักแฟนเพลงว่า อย่าเทรดอย่างเพลิดเพลินจนเกินไปนะจ๊ะ แม้ว่าเม็ดเงินที่ไหลเข้ามารอบนี้เป็นส่วนสำคัญในการผลักดันหุ้นไทย แต่ปัจจัยเรื่องเศรษฐกิจภายในนี่สิแลดูจะไม่ “ซัพพอร์ต” การปรับตัวขึ้นเท่าไหร่นัก เม็ดเงินไหลเข้ามาเร็วได้ก็ออกไปเร็วได้เหมือนกัน…รักนะ...จุ๊บ จุ๊บ
*เปิดหัวเม้าท์ถึง DTAC กันหน่อย หลังงบ Q2 ออกมาอย่างเห่ย กำไรลดลง 90% เหลือแค่ 141 ล้านบาท แต่ราคาหุ้นดันแข็งตัว แถมวิ่งสวนทางขึ้นมาปิดที่ 32 บาท บวกไป 0.25 บาท หรือขึ้นไป 0.79% ด้วยมูลค่า 1.15 พันล้านบาท มิหนำซ้ำพอได้ยินถึงสาเหตุที่กำไรลดฮวบฮาบ ขนแขน “โมนิก้า” ถึงกับสแตนด์อัพแบบไม่ทันตั้งตัว แล้วแบบนี้จะไม่ให้รู้สึกงงงวยได้ไงล่ะคะ
*พูดถึงทั้งที ตัวการหลักที่กำไรของ DTAC ลดลงเที่ยวนี้กว่า 1.24 พันล้านบาท เนื่องจากมีต้นทุนค่าอุดหนุนเครื่องเพื่อฉุดรั้งลูกค้าเดิม แต่ถึงแม้ออกตัวเป็นเจ้าบุญทุ่มขนาดนี้แล้วก็ตามเถอะ ก็ยังมิวายเสียลูกค้าบางส่วนไปอยู่ดี แถมงานนี้ยังต้องควักเงินอีกร่วม 400 ล้านบาทเพื่อชดเชยให้พนักงานที่ถูกเลิกจ้าง ซึ่งตัวเลขออกมาสูงขนาดนี้ สงสัยกระแสข่าวเรื่องเตรียมโละคนทิ้ง 40% ดูเริ่มจะมีเค้าร่างขึ้นบ้างแล้วล่ะ จริงเท็จประการใด คุณน้อง “อรอุมา” พิมพ์ไลน์มาบอกเดี๊ยนด้วยนะฮ้า…แต่รู้แบบนี้แล้ว ถามหน่อย ยังเล่นไหวเหรอคะเฮีย?
*มาในรายของ “หุ้นเปิดฟ้าท้าดาว” อย่าง STAR กันบ้าง ล่าสุดวิ่งขึ้นมาปิดที่ 7.45 บาท บวกไป 0.40 บาท หรือขึ้นไป 5.67% ด้วยมูลค่า 120.11 ล้านบาท “โมนิก้า” ถือเป็นจังหวะน่าตามกระแสเข้าไปลองติ๊ดชึ่งดูอีกสัก 2-3 ยก เพราะผ่านการถูกเข้าประตูหลัง (Backdoor) อย่างเป็นทางการมาได้ไม่กี่วัน แถมวอลุ่มเพิ่งเริ่มเข้าอย่างหนาแน่นแบบจริงๆ จังๆ วานนี้ มั่นใจว่ารอบคงยังไม่จบง่ายๆ หากใครใจถึงอยากลองดูสักตั้ง ก็ขอให้เคร่งครัดเรื่องวินัยกันด้วยเพราะหุ้นตัวนี้เคลื่อนไหวเร็วปานจรวดนาซ่า แล้วอย่าหาว่า “อีโม” ไม่เตือน…จริงไหมคะ อาจารย์ ป.?   
*สะดุดตากับ HPT จู่ๆ ราคาหุ้นก็ลากมาปิดที่ 1.25 บาท บวกไป 0.05 บาท หรือ 4.17% ด้วยมูลค่า 49.48 ล้านบาท ซึ่งช่วงที่ผ่านมาราคาหุ้นอยู่แถวๆ 1.20 บาท ไม่ขยับไปไหนไกลสักที แต่วันนี้กลับร้อนแรงขึ้นมาซะยังงั้น แบบนี้เดี๊ยนว่าต้องมีนัยสำคัญในการเข้ามาเก็งกำไร เพราะเลียบๆ เคียงๆ ไปที่ผู้บริหารคาดงบ Q2/59 จะออกมาสดใส แถมการันตีครึ่งปีหลังแรงดีไม่มีตก ฟังแบบนี้แล้วเห็นทีหุ้นวันนี้น่าจะไปต่อได้อีกรึเปล่า?
*แวะมาดูหุ้นในกลุ่มรับเหมาฯวานนี้เทรดกันสนั่นเมือง เรียงหน้ากันมาทั้ง STEC  ITD NWR  PYLON และ  SEAFCO หลัง ครม.ไฟเขียวตั้ง Thailand Future Fund วงเงิน 1 แสนลบ. พร้อมประกันผลตอบแทนขั้นต่ำ 2-3% เพื่อเป็นแหล่งเงินลงทุนในโครงสร้างพื้นฐานด้านคมนาคมของประเทศ พร้อมเปิดขายหน่วยลงทุนช่วงปลายปีนี้  ยังไงคนที่ยังไม่มีหุ้นกลุ่มนี้ รู้แล้วก็รีบสอยด่วน เดี๋ยวจะหาว่า “โมนิก้า” ไม่บอกนะจ๊ะ!
*โดยเฉพาะในราย STEC ที่นักวิเคราะห์ต่างเทใจเชียร์นักเชียร์หนา วานนี้เลยมาปิดที่ 25 บาท บวก 1.40 บาท หรือขึ้นไปเกือบ 6% ไม่ต้องแปลกใจ เพราะก่อนหน้านี้ราคาอ่อนตัวมาเยอะ อีกทั้งพื้นฐานบริษัทแน่นเปรี๊ยะ! แถมมีความได้เปรียบคู่แข่งในการเข้าประมูลงานภาครัฐ ยิ่งมองเทคนิค มีลุ้นไปต่อ ใครที่ไม่อยากพลาดโอกาสทองเก็บด่วนนะคะ
*ส่วนของSAWAD บวกทะลุทะลวง ปิดที่ 35.25 บาท บวกไป 1.50 หรือ 4.44% ด้วยมูลค่า 798.52 ล้านบาท ใครจะเก็บก็รีบเก็บนะเจ้าคะ เพราะ “ของเค้าดีจริง” ธุรกิจก็ไปได้สวยแถมงบ Q2/59 ก็มีแววรุ่ง แว่วมาว่าจะเติบโตเกือบ 50% จากปีก่อน แถมราคาเป้าหมายก็สูงปรี๊ดแตะ 53.50 บาทโน่นแหนะ ส่วนใครที่ไม่กล้าเข้าลงทุนเพราะประเด็นพ.ร.บ.ทวงหนี้ฉบับใหม่นั้น เดี๊ยนของบอกไว้เลยนะเจ้าคะว่า “ไม่มีส่วนได้ส่วนเสีย”
*ปิดท้ายที่BDMS รูดกว่า 3% โดยราคาหุ้นปิดที่ 22.70 บาท ลบไป 0.80 บาท มูลค่าซื้อขาย 3.45 พันล้านบาท หลังมีข่าวลือว่ารายใหญ่ทิ้งหุ้นเกลี้ยงพอร์ต เอ๊ะ! หรือว่างานนี้จะเกี่ยวข้องกับฟุตบอลยูโรและเคเบิลทีวีรึเปล่า? “โมนิก้า” ไม่รู้ว่าเรื่องนี้จริงเท็จประการใด ก็ต้องรอการชี้แจงแล้วกันจ้า…